กวาดบ้าน
&#8220;พี่อู้&#8221; สมชัย สัจจพงษ์ ปลัดกระทรวงการคลัง นอกจากต้องทุ่มพละกำลังสนับสนุนการบริหารเศรษฐกิจของรัฐบาลทั้งเฉพาะหน้าและยาวจนเวลาแทบไม่เหลือ
18 ม.ค. 2559

“พี่อู้” สมชัย สัจจพงษ์ ปลัดกระทรวงการคลัง นอกจากต้องทุ่มพละกำลังสนับสนุนการบริหารเศรษฐกิจของรัฐบาลทั้งเฉพาะหน้าและยาวจนเวลาแทบไม่เหลือ
ขณะเดียวกันก็ยังต้องกวาดจัดบ้านกระทรวงการให้เรียบร้อย เพราะมีเรื่องที่ค้างคาจนทำให้กระทรวงเสียหน้าหลายเรื่อง ตัวอย่างที่เห็นได้ชัดคือ การก่อสร้างในกระทรวงการคลังเอง ไม่ว่าจะเป็นโรงอาหารใหม่สร้างไปได้ไม่ถึงครึ่งผู้รับเหมาก็ทิ้งงาน
นอกจากนี้ ยังมีลานจอดรถที่สร้างเสร็จก็ใช้งานไม่ได้ เพราะผู้รับเหมาสร้างไม่ตรงสเปก ทำให้คณะกรรมการตรวจรับส่ายหน้าหนีไม่มีใครกล้าเสี่ยง
ทั้งสองเรื่องคาราคาซังมานาน จนถึงปลัดสมชัยก็สั่งเดินหน้าลุยจัดการฟ้องผู้รับเหมาเก่าให้หมดแล้วหาผู้รับเหมามาทำให้เสร็จให้ตรงสเปก เพื่อจะได้เปิดใช้งานได้
ที่สำคัญจะได้ไม่ขายหน้ากระทรวงการคลังที่เป็นเสาหลักทางเศรษฐกิจ มีหน้าที่เร่งเบิกจ่ายการลงทุนกระตุ้นเศรษฐกิจ แต่โครงการของกระทรวงมูลค่าไม่กี่ล้านบาทยังเอาตัวไม่รอด ทำให้ปลัดอู้แต่ชื่อ ส่วนตัวจริงแอ็กทีฟ เดินหน้าสางเรื่องนี้เต็มสูบสมกับที่เป็นปลัดหนุ่มไฟแรง เป็นขวัญใจคนในรัฐบาล เพราะทำจริงทำเร็วมีผลสัมฤทธิ์อย่างนี้นี่เอง